CELEX: 32022R1225
Language: sl
Date: 2022-07-14 00:00:00
Title: Delegirana uredba Komisije (EU) 2022/1225 z dne 14. julija 2022 o začasnih izrednih ukrepih, ki odstopajo od Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave, ki jih je povzročila ruska invazija na Ukrajino

18.7.2022   
               
               
                  SL
               
               
                  Uradni list Evropske unije
               
               
                  L 189/1
               
            
         DELEGIRANA UREDBA KOMISIJE (EU) 2022/1225
         z dne 14. julija 2022
         o začasnih izrednih ukrepih, ki odstopajo od Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave, ki jih je povzročila ruska invazija na Ukrajino
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) v povezavi s členom 228 Uredbe,
         ob upoštevanju naslednjega:
         
                     (1)
                  
                  
                     Zaradi sedanje krize, ki jo je povzročila ruska invazija na Ukrajino 24. februarja 2022, ki se je začela kmalu po krizi zaradi COVID-19, se kmetje v vseh državah članicah soočajo z izjemnimi težavami. Zaradi logističnih težav so kmetje v EU izpostavljeni gospodarskim motnjam v dobavnih verigah, ki jih je povzročila ta kriza, in se trenutno soočajo s finančnimi težavami in težavami z denarnim tokom. Spričo trenutnih motenj na trgu in spleta okoliščin, kakršnega še ni bilo, se kmetje v vseh državah članicah srečujejo z izjemnimi težavami pri načrtovanju, izvajanju in izvrševanju shem pomoči iz Uredbe (EU) št. 1308/2013. Zato je treba te težave ublažiti z odstopanjem od nekaterih določb Uredbe (EU) št. 1308/2013.
                  
               
                     (2)
                  
                  
                     Priznane organizacije proizvajalcev in združenja organizacij proizvajalcev lahko v okviru svojih odobrenih operativnih programov izvajajo ukrepe za preprečevanje in obvladovanje kriz iz člena 33(3), prvi pododstavek, navedene uredbe, katerih namen je povečati njihovo odpornost na motnje na trgu. Toda v skladu s členom 33(3), četrti pododstavek, navedene uredbe ti ukrepi za preprečevanje in obvladovanje kriz ne smejo presegati tretjine odhodkov v okviru operativnega programa. Da bi tem organizacijam proizvajalcev in združenjem organizacij proizvajalcev zagotovili večjo prožnost in jim omogočili, da sredstva, ki so jim na voljo v okviru njihovih operativnih programov, usmerijo v odpravljanje motenj na trgu, se to pravilo v letu 2022 ne bi smelo uporabljati.
                  
               
                     (3)
                  
                  
                     Potrebni so posebni ukrepi, da se priznanim organizacijam proizvajalcev in združenjem organizacij proizvajalcev omogoči upravljanje operativnih skladov, tako da se jim dovoli preusmeritev sredstev, vključno s finančno pomočjo Unije v okviru operativnega sklada, na dejavnosti in ukrepe, ki so potrebni za odpravo posledic ruskega invazije na Ukrajino. Za zagotovitev te možnosti priznanim organizacijam proizvajalcev in združenjem organizacij proizvajalcev je treba v letu 2022 zvišati mejo finančne pomoči Unije iz člena 34(1) Uredbe (EU) št. 1308/2013 s 50 % na 70 % dejanskih nastalih izdatkov.
                  
               
                     (4)
                  
                  
                     Iz skrajno nujnih razlogov, zlasti ob upoštevanju trenutnih motenj na trgu in njihovih škodljivih učinkov na sektor sadja in zelenjave ter dejstva, da se bodo verjetno nadaljevale in poslabšale, je treba takoj ukrepati in nujno sprejeti ukrepe za ublažitev njihovih škodljivih učinkov. Z odlašanjem takojšnjega ukrepanja za odpravo motenj na trgu bi se te motnje lahko poslabšale, kar bi škodilo proizvodnim in tržnim pogojem v sektorju sadja in zelenjave.
                  
               
                     (5)
                  
                  
                     Zaradi potrebe po takojšnjem ukrepanju bi morala ta uredba začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Začasna odstopanja od členov 33(3) in 34(1) Uredbe (EU) št. 1308/2013
            Z odstopanjem od člena 33(3), četrti pododstavek, Uredbe (EU) št. 1308/2013 se omejitev na eno tretjino odhodkov v okviru operativnega programa za ukrepe za preprečevanje in obvladovanje kriz v sektorju sadja in zelenjave iz navedene določbe v letu 2022 ne uporablja.
            Z odstopanjem od člena 34(1) Uredbe (EU) št. 1308/2013 finančna pomoč Unije za operativni sklad v letu 2022 ne presega zneska finančnega prispevka Unije za operativne sklade, ki so ga države članice odobrile za leto 2022, in je omejena na 70 % dejanskih nastalih izdatkov.
         
         
            Člen 2
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. julija 2022.
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.